8. การจัดการ

8.1 โครงสร้างองค์กร ณ วันที่ 31 ธันวาคม 2553

8.2 โครงสร้างการจัดการ

คณะกรรมการบริษัท ณ วันที่ 31 ธันวาคม 2553 ประกอบด้วยกรรมการจำนวน 7 ท่าน ดังนี้

  ------------------------------- ---------------------------------------
  ชื่อ - นามสกุล                     ตำแหน่ง

  1. นายสูรย์ ธรสารสมบัติ             ประธานกรรมการ

  2. นายไพศาล ธรสารสมบัติ           กรรมการ

  3. นายคมสัน ธรสารสมบัติ            กรรมการ

  4. นายสมเจตน์ ตรีธารทิพย์           กรรมการ

  5. นายชัย จรุงธนาภิบาล             กรรมการอิสระ

  6. นางรัตนวลี กอสนาน              กรรมการอิสระ

  7. นายเอนก ปิ่นวนิชย์กุล             กรรมการอิสระ
  ------------------------------- ---------------------------------------

กรรมการผู้มีอำนาจลงนามผูกพันบริษัท

1.  นายไพศาล ธรสารสมบัติ

2.  นายคมสัน ธรสารสมบัติ

3.  นายสมเจตน์ ตรีธารทิพย์

กรรมการสองในสามคนนี้ ลงลายมือชื่อร่วมกันและประทับตราสำคัญของบริษัท

ขอบเขต หน้าที่ และความรับผิดชอบของคณะกรรมการบริษัท

  คณะกรรมการบริษัทมีอำนาจ หน้าที่ และความรับผิดชอบในการจัดการบริษัท
  ให้เป็นไปตามกฎหมาย วัตถุประสงค์ และข้อบังคับ
  ตลอดจนมติของที่ประชุมผู้ถือหุ้นที่ชอบด้วยกฎหมาย ด้วยความซื่อสัตย์สุจริตและระมัดระวัง
  รักษาผลประโยชน์ของบริษัท เว้นแต่ในเรื่องที่ต้องได้รับอนุมัติจากที่ประชุมผู้ถือหุ้นก่อนดำเนินการ
  เช่น เรื่องที่กฎหมายกำหนดให้ต้องได้รับมติที่ประชุมผู้ถือหุ้น
  การทำรายการเกี่ยวโยงกันที่มีขนาดใหญ่
  และการซื้อหรือขายสินทรัพย์ที่สำคัญตามกฎเกณฑ์ของตลาดหลักทรัพย์แห่งประเทศไทย
  หรือตามที่หน่วยงานราชการอื่นๆกำหนด เป็นต้น ทั้งนี้
  คณะกรรมการบริษัทอาจมอบหมายให้กรรมการคนหนึ่ง
  หรือบุคคลอื่นไปปฏิบัติการอย่างหนึ่งอย่างใดแทนคณะกรรมการบริษัทก็ได้
  โดยปัจจุบันคณะกรรมการบริษัทมีขอบเขต หน้าที่ และความรับผิดชอบ สรุปได้ดังนี้

  1. จัดให้มีการประชุมผู้ถือหุ้นเป็นการประชุมสามัญประจำปี ภายใน 4
  เดือนนับแต่วันสิ้นสุดรอบระยะเวลาบัญชีของบริษัท

  2. จัดให้มีการประชุมคณะกรรมการบริษัทอย่างน้อย 3 เดือนต่อครั้ง

  3. จัดให้มีการทำงบดุลและงบกำไรขาดทุนของบริษัท ณ วันสิ้นสุดรอบระยะเวลาบัญชีของบริษัท
  ซึ่งผู้สอบบัญชีตรวจสอบแล้วและนำเสนอต่อที่ประชุมผู้ถือหุ้นเพื่อพิจารณาและอนุมัติ

  4. คณะกรรมการบริษัทอาจมอบอำนาจให้กรรมการคนหนึ่งหรือหลายคน
  หรือบุคคลอื่นใดปฏิบัติการอย่างหนึ่งอย่างใดแทนคณะกรรมการบริษัทได้
  โดยอยู่ภายใต้การควบคุมของคณะกรรมการบริษัท
  หรืออาจมอบอำนาจเพื่อให้บุคคลดังกล่าวมีอำนาจตามที่คณะกรรมการบริษัทเห็นสมควรและภายในระยะเวลาที่คณะกรรมการบริษัทเห็นสมควร
  ซึ่งคณะกรรมการบริษัทอาจยกเลิกเพิกถอนเปลี่ยนแปลงหรือแก้ไขบุคคลที่ได้รับมอบอำนาจหรืออำนาจนั้นๆได้เมื่อเห็นสมควร
  ทั้งนี้
  คณะกรรมการบริษัทอาจมอบอำนาจให้คณะกรรมการบริหารมีอำนาจหน้าที่ในการปฏิบัติงานต่างๆ
  โดยมีรายละเอียดการมอบอำนาจตามขอบเขตอำนาจหน้าที่ของคณะกรรมการบริหาร
  ซึ่งการมอบอำนาจนั้นต้องไม่มีลักษณะเป็นการมอบอำนาจที่ทำให้คณะกรรมการบริหารสามารถพิจารณาและอนุมัติรายการที่ตนหรือบุคคลที่อาจมีส่วนได้เสียหรือมีความขัดแย้งทางผลประโยชน์อื่นใดที่ทำกับบริษัทหรือบริษัทย่อย
  ยกเว้นเป็นการอนุมัติรายการที่เป็นไปตามนโยบายและหลักเกณฑ์ที่คณะกรรมการบริษัทพิจารณาและอนุมัติไว้แล้ว

  5. กำหนดเป้าหมาย แนวทาง นโยบาย แผนงานและงบประมาณของบริษัท
  ควบคุมกำกับดูแลการบริหารและการจัดการของคณะกรรมการบริหารให้เป็นไปตามนโยบายที่ได้รับมอบหมาย
  เว้นแต่ในเรื่องดังต่อไปนี้ที่คณะกรรมการบริษัทต้องได้รับมติอนุมัติจากที่ประชุมผู้ถือหุ้นก่อนการดำเนินการ
  อันได้แก่ เรื่องที่กฎหมายกำหนดให้ต้องได้รับมติอนุมัติจากที่ประชุมผู้ถือหุ้น เช่น การเพิ่มทุน
  การลดทุน การออกหุ้นกู้
  การขายหรือโอนกิจการของบริษัททั้งหมดหรือบางส่วนที่สำคัญให้แก่บุคคลอื่น
  หรือการซื้อหรือรับโอนกิจการของบริษัทอื่นมาเป็นของบริษัท
  การแก้ไขหนังสือบริคณห์สนธิหรือข้อบังคับของบริษัท เป็นต้น นอกจากนี้
  คณะกรรมการบริษัทยังมีขอบเขต หน้าที่ในการกำกับดูแลให้บริษัท ปฏิบัติตาม
  กฎหมายว่าด้วยหลักทรัพย์และตลาดหลักทรัพย์ และข้อกำหนดของตลาดหลักทรัพย์ อาทิเช่น
  การทำรายการที่เกี่ยวโยงกัน การรายงานการมีส่วนได้เสียของกรรมการ ผู้บริหาร
  และบุคคลที่เกี่ยวข้อง
  และการซื้อหรือขายทรัพย์สินที่สำคัญตามกฎเกณฑ์ของตลาดหลักทรัพย์แห่งประเทศไทยหรือกฎหมายที่เกี่ยวข้องกับธุรกิจของบริษัท

  6. พิจารณาโครงสร้างการบริหารงาน แต่งตั้งคณะกรรมการบริหาร กรรมการผู้อำนวยการ
  และคณะกรรมการอื่นตามความเหมาะสม

  7. ติดตามผลการดำเนินงานให้เป็นไปตามแผนงานและงบประมาณอย่างต่อเนื่อง

  8. กรรมการจะต้องไม่ประกอบกิจการอันมีสภาพอย่างเดียวกัน
  และเป็นการแข่งขันกับกิจการของบริษัท หรือเข้าเป็นหุ้นส่วนในห้างหุ้นส่วนสามัญ
  หรือเป็นหุ้นส่วนไม่จำกัดความรับผิดในห้างหุ้นส่วนจำกัด หรือเป็นกรรมการของบริษัทเอกชน
  หรือบริษัทอื่นที่ประกอบกิจการอันมีสภาพอย่างเดียวกัน และเป็นการแข่งขันกับกิจการของบริษัท
  ไม่ว่าจะทำเพื่อประโยชน์ส่วนตนหรือเพื่อประโยชน์ผู้อื่น
  เว้นแต่จะได้แจ้งให้ที่ประชุมผู้ถือหุ้นทราบก่อนที่จะมีมติแต่งตั้ง

  9.
  กรรมการต้องแจ้งให้บริษัททราบโดยไม่ชักช้าหากมีส่วนได้เสียไม่ว่าโดยตรงหรือโดยอ้อมในสัญญาที่บริษัททำขึ้น
  หรือมีการเปลี่ยนแปลงจำนวนการถือหุ้นหรือหุ้นกู้ในบริษัท หรือบริษัทในเครือ

  การประชุมคณะกรรมการบริษัทในปี 2553 มีจำนวนทั้งหมด 5 ครั้ง
  โดยมีกรรมการเข้าร่วมตามรายละเอียด ดังต่อไปนี้

  ------------------------ -------------------------- ----------------------
  ชื่อ – นามสกุล              ตำแหน่ง                     จำนวนครั้งที่เข้าร่วมประชุม /
                                                      การประชุมทั้งหมด (ครั้ง)

  1. นายสูรย์ ธรสารสมบัติ      ประธานกรรมการ              5 / 5

  2. นายไพศาล ธรสารสมบัติ    กรรมการ                    5 / 5

  3. นายคมสัน ธรสารสมบัติ     กรรมการ                    5 / 5

  4. นายสมเจตน์ ตรีธารทิพย์    กรรมการ และเลขานุการบริษัท    5 / 5

  5. นายชัย จรุงธนาภิบาล      กรรมการอิสระ                5 / 5

  6. นายเอนก ปิ่นวนิชย์กุล      กรรมการอิสระ                4 / 5

  7. นางรัตนวลี กอสนาน       กรรมการอิสระ                5 / 5
  ------------------------ -------------------------- ----------------------

คณะกรรมการบริหาร ณ วันที่ 31 ธันวาคม 2553 ประกอบด้วยกรรมการบริหาร จำนวน 3 ท่าน
ดังนี้

  --------------------------------- -------------------------------------
  ชื่อ – นามสกุล                       ตำแหน่ง

  1. นายไพศาล ธรสารสมบัติ             ประธานกรรมการบริหาร

  2. นายคมสัน ธรสารสมบัติ              กรรมการบริหาร

  3. นายสมเจตน์ ตรีธารทิพย์             กรรมการบริหาร
  --------------------------------- -------------------------------------

ขอบเขต หน้าที่ และความรับผิดชอบของคณะกรรมการบริหาร

  คณะกรรมการบริหารมีขอบเขต
  หน้าที่และความรับผิดชอบการบริหารงานในเรื่องเกี่ยวกับการดำเนินงานตามปกติธุระและงานบริหารของบริษัท
  กำหนดนโยบาย แผนธุรกิจ งบประมาณ โครงสร้างการบริหารงาน
  และอำนาจการบริหารต่างๆของบริษัท
  หลักเกณฑ์ในการดำเนินธุรกิจให้สอดคล้องกับสภาพเศรษฐกิจ
  เพื่อเสนอให้ที่ประชุมคณะกรรมการบริษัทพิจารณาอนุมัติและ/หรือให้ความเห็นชอบ
  รวมถึงการตรวจสอบและติดตามผลการดำเนินงานของบริษัทตามนโยบายที่กำหนด
  โดยปัจจุบันคณะกรรมการบริหาร มีขอบเขต หน้าที่ และความรับผิดชอบ สรุปได้ดังนี้

  1.
  พิจารณาเรื่องการจัดสรรงบประมาณประจำปีตามที่ฝ่ายจัดการเสนอก่อนที่จะนำเสนอให้คณะกรรมการบริษัทพิจารณาอนุมัติ
  ทั้งนี้ให้รวมถึงการพิจารณาและอนุมัติการเปลี่ยนแปลงและเพิ่มเติมงบประมาณรายจ่ายประจำปีในระหว่างที่ไม่มีการประชุมคณะกรรมการบริษัทในกรณีเร่งด่วน
  และให้นำเสนอคณะกรรมการบริษัท เพื่อทราบในที่ประชุมคราวต่อไป

  2. อนุมัติการซื้อขายสินค้าอันเป็นปกติธุระของบริษัท ในวงเงินไม่เกิน 500 ล้านบาท

  3.
  อนุมัติค่าใช้จ่ายในการซื้อทรัพย์สินอันมีลักษณะเป็นการลงทุนนอกเหนือจากที่ระบุไว้ในงบประมาณประจำปี
  ในวงเงินไม่เกิน 50 ล้านบาท

  4.
  อนุมัติการใช้จ่ายเงินลงทุนที่สำคัญๆที่ได้กำหนดไว้ในงบประมาณรายจ่ายประจำปีตามที่จะได้รับมอบหมายจากคณะกรรมการบริษัท
  หรือตามที่คณะกรรมการบริษัทได้เคยมีมติอนุมัติในหลักการไว้แล้ว

  5. เป็นคณะที่ปรึกษาฝ่ายจัดการในเรื่องเกี่ยวกับนโยบายด้านการเงิน การลงทุน การตลาด
  การบริหารทรัพยากรบุคคล และด้านการปฏิบัติการอื่น ๆ

  6. จัดสรรเงินบำเหน็จรางวัลซึ่งได้รับอนุมัติจากคณะกรรมการบริษัทแล้ว
  ให้แก่พนักงานหรือลูกจ้างของบริษัทหรือบุคคลใดๆ ที่กระทำกิจการให้บริษัท

  7. ควบคุมดูแลการดำเนินการและ/หรือบริหารงานประจำวันของบริษัท

  ทั้งนี้ อำนาจของคณะกรรมการบริหารจะไม่รวมถึงการอนุมัติรายการใดที่อาจมีความขัดแย้ง
  หรือรายการใดที่คณะกรรมการบริหาร หรือบุคคลที่เกี่ยวโยงกันกับผู้บริหาร
  มีส่วนได้เสียหรือผลประโยชน์ในลักษณะอื่นใดขัดแย้งกับบริษัทหรือบริษัทย่อย (ถ้ามี)
  ตามกฎเกณฑ์ของตลาดหลักทรัพย์แห่งประเทศไทย
  ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการบริษัท
  และ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัทหรือกฎหมายที่เกี่ยวข้องกำหนด
  เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทที่คณะกรรมการบริษัทกำหนดหลักเกณฑ์การพิจารณาไว้ชัดเจนแล้ว

  คณะกรรมการตรวจสอบ ณ วันที่ 31 ธันวาคม 2553 ประกอบด้วยกรรมการตรวจสอบผู้ทรงคุณวุฒิ
  จำนวน 3 ท่าน ดังนี้

  --------------------------------- -------------------------------------
  ชื่อ - นามสกุล                       ตำแหน่ง

  1. นายชัย จรุงธนาภิบาล               ประธานกรรมการตรวจสอบ

  2. นางรัตนวลี กอสนาน                กรรมการตรวจสอบ

  3. นายเอนก ปิ่นวนิชย์กุล               กรรมการตรวจสอบ
  --------------------------------- -------------------------------------

ขอบเขต หน้าที่ และความรับผิดชอบของคณะกรรมการตรวจสอบ

  คณะกรรมการตรวจสอบมีขอบเขต อำนาจ หน้าที่
  และความรับผิดชอบตามที่ได้รับมอบหมายจากคณะกรรมการบริษัท
  รวมทั้งการรายงานต่อคณะกรรมการบริษัท สรุปได้ดังนี้

  1. สอบทานให้บริษัทมีการรายงานทางการเงินอย่างถูกต้องและเพียงพอ

  2.
  สอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิผล
  และพิจารณาความเป็นอิสระของหน่วยงานตรวจสอบภายใน
  ตลอดจนให้ความเห็นชอบในการพิจารณาแต่งตั้ง โยกย้าย
  เลิกจ้างหัวหน้าหน่วยงานตรวจสอบภายในหรือหน่วยงานอื่นใดที่รับผิดชอบเกี่ยวกับการตรวจสอบภายใน

  3. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

  4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
  และเสนอค่าตอบแทนของบุคคลดังกล่าว
  รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วย อย่างน้อยปีละ 1 ครั้ง

  5.
  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์
  ทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

  6. จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท
  ซึ่งรายงานดังกล่าวต้อง ลงนาม
  โดยประธานคณะกรรมการตรวจสอบและต้องประกอบด้วยข้อมูลอย่างน้อย ดังต่อไปนี้

  6.1 ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัท

  6.2 ความเห็นเกี่ยวกับความเพียงพอของระบบควบคุมภายในของบริษัท

  6.3 ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาด

  หลักทรัพย์ หรือกฎหมายที่เกี่ยวข้องกับธุรกิจของบริษัท

  6.4 ความเห็นเกี่ยวกับความเหมาะสมของผู้สอบบัญชี

  6.5 ความเห็นเกี่ยวกับรายการที่อาจมีความขัดแย้งทางผลประโยชน์

  6.6 จำนวนการประชุมคณะกรรมการตรวจสอบ
  และการเข้าร่วมประชุมของกรรมการตรวจสอบแต่ละท่าน

  6.7
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร

  6.8 รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
  ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

  7.
  รายงานการดำเนินงานของคณะกรรมการตรวจสอบให้คณะกรรมการบริษัททราบเป็นประจำอย่างน้อย
  ไตรมาสละ 1 ครั้ง

  8.
  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

นอกจากนี้ คณะกรรมการบริษัทได้มีการกำหนดวาระการดำรงตำแหน่งของคณะกรรมการตรวจสอบไว้
ดังต่อไปนี้

   ประธานกรรมการตรวจสอบ 3 ปี

   กรรมการตรวจสอบ 3 ปี

  ทั้งนี้ เมื่อครบวาระการดำรงตำแหน่งแล้ว
  ประธานกรรมการตรวจสอบและกรรมการตรวจสอบที่พ้นจากตำแหน่งตามวาระอาจได้รับการแต่งตั้งให้กลับเข้าดำรงตำแหน่งได้อีก

  การประชุมคณะกรรมการตรวจสอบ ในปี 2553 มีจำนวนทั้งหมด 4 ครั้ง
  โดยมีกรรมการตรวจสอบเข้าร่วมตามรายละเอียดดังต่อไปนี้

  ------------------------- ------------------------- ----------------------
  ชื่อ - นามสกุล               ตำแหน่ง                    จำนวนครั้งที่เข้าร่วมประชุม /
                                                      การประชุมทั้งหมด (ครั้ง)

  1. นายชัย จรุงธนาภิบาล       ประธานกรรมการตรวจสอบ      4 / 4

  2. นางรัตนวลี กอสนาน        กรรมการตรวจสอบ            4 / 4

  3. นายเอนก ปิ่นวนิชย์กุล       กรรมการตรวจสอบ            3 / 4
  ------------------------- ------------------------- ----------------------

คณะกรรมการสรรหาและกำหนดค่าตอบแทน*

ณ วันที่ 31 ธันวาคม 2553 ประกอบด้วยกรรมการสรรหาและกำหนดค่าตอบแทน จำนวน 4 ท่าน
ดังนี้

  --------------------------- -------------------------------------------
  ชื่อ – นามสกุล                 ตำแหน่ง

  1. นายชัย จรุงธนาภิบาล         ประธานกรรมการสรรหาและกำหนดค่าตอบแทน

  2. นางรัตนวลี กอสนาน          กรรมการสรรหาและกำหนดค่าตอบแทน

  3. นายเอนก ปิ่นวนิชย์กุล         กรรมการสรรหาและกำหนดค่าตอบแทน

  4. นายสมเจตน์ ตรีธารทิพย์       กรรมการสรรหาและกำหนดค่าตอบแทน
  --------------------------- -------------------------------------------

ขอบเขต หน้าที่ และความรับผิดชอบของคณะกรรมการสรรหาและกำหนดค่าตอบแทน

  1. พิจารณากำหนดนโยบาย หลักเกณฑ์
  วิธีการในการกำหนดค่าตอบแทนและกระบวนการในการการสรรหา สำหรับกรรมการบริษัท
  กรรมการชุดย่อย และกรรมการผู้อำนวยการ

2. สรรหา คัดเลือก และเสนอบุคคลที่มีความเหมาะสม ตามหลักเกณฑ์ที่ได้กำหนดไว้
เพื่อทดแทนกรรมการบริษัท กรรมการชุดย่อย หรือ กรรมการผู้อำนวยการ
ที่พ้นจากตำแหน่งตามวาระหรือตำแหน่งที่ว่างลง
หรือตามที่คณะกรรมการบริษัทหรือกฎหมายกำหนดขึ้นใหม่ นำเสนอคณะกรรมการบริษัท และ/หรือ
ที่ประชุมผู้ถือหุ้นพิจารณาอนุมัติ

3. พิจารณากำหนดหลักเกณฑ์และกำหนดค่าตอบแทนคณะกรรมการบริษัท กรรมการชุดย่อย
และกรรมการผู้อำนวยการ ทั้งที่เป็นตัวเงินและมิใช่ตัวเงิน
เสนอต่อคณะกรรมการบริษัทเพื่อให้ความเห็นชอบ 
และคณะกรรมการบริษัทจะนำเสนอค่าตอบแทนของกรรมการทุกท่านรวมเป็นวงเงินในแต่ละปีให้ผู้ถือหุ้นพิจารณาอนุมัติต่อไป

4. ทบทวนความเหมาะสมของหลักเกณฑ์การจ่ายค่าตอบแทนและการสรรหาที่ใช้อยู่ในปัจจุบัน

5. ปฎิบัติการอื่นใดตามที่คณะกรรมการบริษัทมอบหมาย

  หมายเหตุ : * ในการประชุมคณะกรรมการบริษัท ครั้งที่ 3/2553 เมื่อวันที่ 13 สิงหาคม 2553
  มีมติแต่งตั้งคณะกรรมการสรรหาและกำหนดค่าตอบแทน
  แทนคณะกรรมการกำหนดค่าตอบแทนที่มีอยู่เดิม
  ทั้งนี้การประชุมคณะกรรมการกำหนดค่าตอบแทน(เดิม) ในปี 2553 มีการประชุมจำนวน 2 ครั้ง
  กรรมการกำหนดค่าตอบแทน (เดิม) เข้าร่วมการประชุมครบเต็มจำนวน

คณะผู้บริหาร ณ วันที่ 31 ธันวาคม 2553 ประกอบด้วยผู้บริหาร จำนวน 5 ท่าน ดังนี้

+-----------------------+----------------------------------------------+
| ชื่อ -นามสกุล            | ตำแหน่ง                                       |
+-----------------------+----------------------------------------------+
| 1. นายไพศาล ธรสารสมบัติ | กรรมการผู้อำนวยการ                             |
+-----------------------+----------------------------------------------+
| 2. นางสาวเพ็ชรรุ้ง       | รองกรรมการผู้อำนวยการสายงานการตลาด             |
| เมษินทรีย์               |                                              |
+-----------------------+----------------------------------------------+
| 3. นายคมสัน ธรสารสมบัติ  |   รองกรรมการผู้อำนวยการสายงานปฏิบัติการ และ       |
|                       |                                              |
|                       |   รักษาการรองกรรมการผู้อำนวยการสายงานซัพพลายเชน  |
+-----------------------+----------------------------------------------+
| 4. นางพัลลภา ธรสารสมบัติ | รองกรรมการผู้อำนวยการสายงานบริหารทรัพยากรบุคคล    |
+-----------------------+----------------------------------------------+
| 5. นายสมเจตน์ ตรีธารทิพย์ | รองกรรมการผู้อำนวยการสายงานการเงินและบัญชี        |
+-----------------------+----------------------------------------------+

ขอบเขต หน้าที่ และความรับผิดชอบของกรรมการผู้อำนวยการ

  ขอบเขต หน้าที่ และความรับผิดชอบของ กรรมการผู้อำนวยการ
  ในการบริหารงานในเรื่องเกี่ยวกับการดำเนินงานตามปกติธุระและงานบริหารของบริษัท
  สรุปได้ดังนี้

  1. ควบคุมดูแลการดำเนินกิจการและ/หรือบริหารงานประจำวันของบริษัท

  2. ดำเนินการหรือปฏิบัติงานให้เป็นไปตามนโยบาย แผนงาน
  และงบประมาณที่ได้อนุมัติจากคณะกรรมการบริษัท และ/หรือ คณะกรรมการบริหารของบริษัท

  3. เป็นผู้รับมอบอำนาจของบริษัท ในการบริหารกิจการของบริษัท ให้เป็นไปตามวัตถุประสงค์
  ข้อบังคับ นโยบาย ระเบียบ ข้อกำหนด คำสั่ง มติที่ประชุมผู้ถือหุ้น และ/หรือ
  มติที่ประชุมคณะกรรมการบริษัท หรือ คณะกรรมการบริหาร ทุกประการ

  ทั้งนี้ อำนาจของกรรมการผู้อำนวยการ
  จะไม่รวมถึงอำนาจในการอนุมัติรายการใดที่อาจมีความขัดแย้ง
  หรือรายการใดที่กรรมการผู้อำนวยการ หรือบุคคลที่เกี่ยวโยงกันกับกรรมการผู้อำนวยการ
  มีส่วนได้ส่วนเสีย หรือผลประโยชน์ ในลักษณะอื่นใดขัดแย้งกับบริษัท หรือบริษัทย่อย
  ตามกฎเกณฑ์ของตลาดหลักทรัพย์แห่งประเทศไทย
  ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการบริษัทและ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัท
  หรือกฎหมายที่เกี่ยวข้องกำหนด
  เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัท
  ที่คณะกรรมการบริษัทกำหนดหลักเกณฑ์การพิจารณาไว้ชัดเจนแล้ว

เลขานุการบริษัท ณ วันที่ 31 ธันวาคม 2553

  ----------------------------------- -----------------------------------
  ชื่อ – นามสกุล                         ตำแหน่ง

  นายสมเจตน์ ตรีธารทิพย์                  เลขานุการบริษัท
  ----------------------------------- -----------------------------------

ขอบเขต หน้าที่ และความรับผิดชอบของเลขานุการบริษัท

  จัดการประชุมคณะกรรมการบริษัท คณะกรรมการชุดต่างๆ และการประชุมผู้ถือหุ้น
  รวมทั้งจัดทำรายงานการประชุมคณะกรรมการ รายงานการประชุมคณะกรรมการชุดต่างๆ
  รายงานการประชุมผู้ถือหุ้น รายงานประจำปี ตลอดจนจัดเก็บเอกสารตามที่กฎหมายกำหนด
  พร้อมทั้งอำนวยการและดูแลให้บริษัทปฏิบัติตามกฎ ระเบียบ ข้อบังคับ
  และข้อกำหนดตลาดหลักทรัพย์แห่งประเทศไทย

  8.3 การสรรหากรรมการ

  คณะกรรมการบริษัทมอบหมายให้เป็นหน้าที่ของคณะกรรมการสรรหาและกำหนดค่าตอบแทน
  ในการพิจารณาคัดเลือกบุคคลที่จะเข้าดำรงตำแหน่งเป็นกรรมการบริษัท
  และให้เป็นไปตามเกณฑ์คุณสมบัติของมาตรา 68 แห่งพระราชบัญญัติมหาชนจำกัด พ.ศ. 2535
  และประกาศคณะกรรมการกำกับตลาดทุนที่ ทจ.24/2552 เรื่อง
  ข้อกำหนดเกี่ยวกับกรรมการและผู้บริหารของบริษัทที่ออกหลักทรัพย์
  โดยเสนอผลการสรรหาเพื่อให้คณะกรรมการบริษัทพิจารณาก่อนที่จะนำเสนอต่อที่ประชุมผู้ถือหุ้นเพื่ออนุมัติต่อไป

  8.4 ค่าตอบแทนของกรรมการและผู้บริหาร

  คณะกรรมการสรรหาและกำหนดค่าตอบแทน
  เป็นผู้กำหนดหลักเกณฑ์และพิจารณากลั่นกรองค่าตอบแทนของกรรมการและผู้บริหาร
  โดยพิจารณาเทียบเคียงค่าตอบแทนอยู่ในระดับเดียวกับกลุ่มอุตสาหกรรมเดียวกันประกอบกับผลการดำเนินงานของบริษัท
  รวมถึงความเหมาะสมกับหน้าที่ความรับผิดชอบของคณะกรรมการและผู้บริหาร
  โดยมีรายละเอียดของค่าตอบแทนดังนี้

8.4.1. ค่าตอบแทนที่เป็นตัวเงิน

ค่าตอบแทนกรรมการบริษัทและกรรมการชุดย่อย

  ในการประชุมสามัญผู้ถือหุ้นประจำปี 2553 เมื่อวันที่ 26 มีนาคม 2553 ที่ผ่านมา
  ที่ประชุมผู้ถือหุ้นมีมติอนุมัติค่าตอบแทนของคณะกรรมการบริษัทในวงเงิน 4,000,000 บาท
  ซึ่งเป็นอัตราเดียวกันกับปี 2552 โดยบริษัทได้จ่ายค่าตอบแทนกรรมการรวม 7 ท่าน
  แบ่งเป็นค่าตอบแทน 3,710,000 บาท ค่าเบี้ยประชุม 270,000 บาท
  และค่าบำเหน็จจากผลการดำเนินงานในปี 2552 เป็นจำนวนเงิน 1,900,000 บาท
  ซึ่งได้รับการอนุมัติจากที่ประชุม ผู้ถือหุ้นในคราวเดียวกัน
  โดยรายละเอียดของการจ่ายค่าตอบแทนดังกล่าว มีดังต่อไปนี้

+----------------+------------------+-------+------+----------+------+
| ชื่อ - นามสกุล    | ตำแหน่ง           | ค่าต   | ค่า   | ค่าบ      | รวม  |
|                |                  | อบแทน | เบี้ยป | ำเหน็จจาก |      |
|                |                  | (บาท) | ระชุม | ผลการดำ  | (    |
|                |                  |       | (    | เนินงานใน | บาท) |
|                |                  |       | บาท) |          |      |
|                |                  |       |      | ปี 2552   |      |
|                |                  |       |      | (บาท)    |      |
+----------------+------------------+-------+------+----------+------+
| 1. นายสูรย์      | ประธานกรรมการ    | 64    | 40   | 300,000  | 980  |
| ธรสารสมบัติ      |                  | 0,000 | ,000 |          | ,000 |
+----------------+------------------+-------+------+----------+------+
| 2. นายไพศาล    | กรรมการ          | 45    | 40   | 260,000  | 750  |
| ธรสารสมบัติ      |                  | 0,000 | ,000 |          | ,000 |
+----------------+------------------+-------+------+----------+------+
| 3. นายคมสัน     | กรรมการ          | 45    | 40   | 260,000  | 750  |
| ธรสารสมบัติ      |                  | 0,000 | ,000 |          | ,000 |
+----------------+------------------+-------+------+----------+------+
| 4. นายสมเจตน์   | กรรมการ          | 45    | 40   | 260,000  | 750  |
| ตรีธารทิพย์       |                  | 0,000 | ,000 |          | ,000 |
+----------------+------------------+-------+------+----------+------+
| 5. นายชัย       | กรรมการ          | 64    | 40   | 300,000  | 980  |
| จรุงธนาภิบาล     | ประธ             | 0,000 | ,000 |          | ,000 |
|                | านกรรมการตรวจสอบ |       |      |          |      |
|                | และปร            |       |      |          |      |
|                | ะธานกรรมการสรรหา |       |      |          |      |
|                | และกำหนดค่าตอบแทน |       |      |          |      |
+----------------+------------------+-------+------+----------+------+
| 6. นางรัตนวลี    | กรรมการ          | 54    | 40   | 260,000  | 840  |
| กอสนาน         | กรรมการตรวจสอบ   | 0,000 | ,000 |          | ,000 |
|                | และกรรมการสรรหา  |       |      |          |      |
|                | และกำหนดค่าตอบแทน |       |      |          |      |
+----------------+------------------+-------+------+----------+------+
| 7. นายเอนก     | กรรมการ          | 54    | 30   | 260,000  | 830  |
| ปิ่นวนิชย์กุล       | กรรมการตรวจสอบ   | 0,000 | ,000 |          | ,000 |
|                | และกรรมการสรรหา  |       |      |          |      |
|                | และกำหนดค่าตอบแทน |       |      |          |      |
+----------------+------------------+-------+------+----------+------+
| รวม            |                  | 3,71  | 270  | 1        | 5    |
|                |                  | 0,000 | ,000 | ,900,000 | ,880 |
|                |                  |       |      |          | ,000 |
+----------------+------------------+-------+------+----------+------+

ค่าตอบแทนกรรมการบริหารและคณะผู้บริหาร

  ในปี 2553 บริษัท ได้จ่ายค่าตอบแทนกรรมการบริหาร 3 ราย และคณะผู้บริหาร 5 ราย
  ในรูปของเงินเดือน โบนัส กองทุนสำรองเลี้ยงชีพ รวมเป็นจำนวนเงินทั้งสิ้น 20,234,520 บาท

8.4.2 ค่าตอบแทนอื่นๆ

- ไม่มี -

8.5 การกำกับดูแลกิจการ

  คณะกรรมการบริษัทตระหนักถึงความสำคัญของการกำกับดูแลกิจการที่ดีของบริษัท
  โดยยึดถือหลักคุณธรรมและจริยธรรมเป็นแนวทางในการประกอบธุรกิจและวางนโยบายต่างๆ
  เพื่อให้การปฏิบัติหน้าที่เป็นไปด้วยความรับผิดชอบ ระมัดระวัง และซื่อสัตย์สุจริต
  อันจะส่งผลให้กิจการสามารถเจริญก้าวหน้าไปอย่างมีประสิทธิภาพ โปร่งใส
  และได้รับความไว้วางใจจากผู้ถือหุ้น ผู้ลงทุน ผู้มีส่วนได้เสีย และผู้ที่เกี่ยวข้องทุกฝ่าย
  จึงได้กำหนดหลักการและแนวปฏิบัติที่ดีเกี่ยวกับการกำกับดูแลกิจการเพื่อตอบสนองนโยบายดังกล่าว
  แบ่งเป็น 5 หมวด ดังนี้

หมวดที่ 1 : สิทธิของผู้ถือหุ้น

  1. สิทธิในการแต่งตั้งคณะกรรมการ

  ในการแต่งตั้งคณะกรรมการบริษัท
  ข้อบังคับของบริษัทกำหนดให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการดังต่อไปนี้

  1.1 ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียงตามจำนวนหุ้นที่ตนถือ

  1.2 ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม 1.1
  เลือกตั้งบุคคลคนเดียวหรือหลายคนเป็นกรรมการก็ได้
  แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

  1.3
  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
  หรือจะพึงเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

  นอกจากนี้ ผู้ถือหุ้นคนหนึ่งหรือหลายคนรวมกัน ซึ่งนับจำนวนหุ้นได้ไม่น้อยกว่าร้อยละ 5
  ของทุนจดทะเบียนที่ชำระแล้ว
  สามารถใช้สิทธิในการเสนอชื่อบุคคลเพื่อเข้ารับการเลือกตั้งเป็นกรรมการล่วงหน้าได้ตามวัน
  เวลา และเงื่อนไขที่บริษัทจะประกาศแจ้งก่อนการประชุมสามัญผู้ถือหุ้นประจำปี
  ทั้งนี้การถือหุ้นในสัดส่วนดังกล่าว จะต้องถือต่อเนื่องเป็นระยะเวลาไม่น้อยกว่า 12 เดือน
  ก่อนถึงวันที่เรียนเชิญให้มีการใช้สิทธิ ซึ่งในปี 2553 นี้
  ไม่มีผู้ถือหุ้นท่านใดเสนอชื่อบุคคลเพื่อเข้ารับการเลือกตั้งเป็นกรรมการล่วงหน้าดังกล่าว

  2. สิทธิในการประชุมผู้ถือหุ้น

  2.1
  บริษัทเปิดโอกาสให้ผู้ถือหุ้นใช้สิทธิเสนอระเบียบวาระการประชุมล่วงหน้าก่อนวันประชุมไม่น้อยกว่า
  30 วัน โดยแจ้งหลักเกณฑ์การเสนอดังกล่าวไว้อย่างละเอียดบนเว็บไซต์ของบริษัท ที่
  www.thaimetaltrade.com
  และประกาศผ่านช่องทางการแจ้งข่าวของตลาดหลักทรัพย์แห่งประเทศไทย
  รวมทั้งได้จัดทำแบบฟอร์มเพื่ออำนวยความสะดวกให้แก่ผู้ถือหุ้นในการเสนอระเบียบวาระการประชุมล่วงหน้า
  ซึ่งในปี 2553 นี้ ไม่มีผู้ถือหุ้นท่านใดเสนอระเบียบวาระการประชุมล่วงหน้าดังกล่าว

  2.2 บริษัทได้ดำเนินการจัดส่งหนังสือเชิญประชุมผู้ถือหุ้น อันประกอบไปด้วยรายละเอียดเกี่ยวกับ
  วัน เวลา สถานที่ ระเบียบวาระการประชุม ความเห็นของคณะกรรมการ
  และเอกสารประกอบวาระการประชุมให้กับผู้ถือหุ้นล่วงหน้าเป็นระยะเวลาไม่น้อยกว่า 14
  วันก่อนวันประชุม
  รวมทั้งนำเสนอข้อมูลดังกล่าวไว้บนเว็บไซต์ของบริษัทล่วงหน้าเป็นระยะเวลาไม่น้อยกว่า 30
  วันก่อนวันประชุม เพื่อเปิดโอกาสให้ผู้ถือหุ้นมีเวลาศึกษาข้อมูลประกอบการตัดสินใจในแต่ละวาระ
  โดยการจัดทำหนังสือเชิญประชุมและเอกสารประกอบดังกล่าว
  ตั้งอยู่บนพื้นฐานของการเปิดเผยข้อมูลที่โปร่งใส และเพียงพอต่อการตัดสินใจของผู้ถือหุ้น

  2.3 บริษัทเปิดโอกาสให้ผู้ถือหุ้นที่ไม่สามารถเข้าร่วมประชุมได้ด้วยตนเอง
  มอบฉันทะให้ผู้อื่นมาร่วมประชุมและใช้สิทธิออกเสียงลงคะแนนแทน
  หรือมอบฉันทะให้กรรมการอิสระที่บริษัทแต่งตั้งให้เป็นตัวแทนในการรับมอบฉันทะ
  โดยบริษัทได้อำนวยความสะดวกในการจัดทำหนังสือมอบฉันทะทั้ง แบบ ข. (แบบละเอียด)
  และแบบ ค.
  (เฉพาะกรณีผู้ถือหุ้นเป็นผู้ลงทุนต่างประเทศและแต่งตั้งให้คัสโตเดียนในประเทศไทยเป็นผู้รับฝากและดูแลหุ้น)
  แนบไปพร้อมกับหนังสือเชิญประชุม

  2.4
  บริษัทได้ดำเนินการลงโฆษณาบอกกล่าวเชิญประชุมผู้ถือหุ้นในหนังสือพิมพ์รายวันเป็นระยะเวลาติดต่อกัน
  3 วัน และล่วงหน้า 3 วัน ก่อนวันประชุม เพื่อเป็นการเพิ่มช่องทางการรับรู้ข้อมูลของผู้ถือหุ้น

  2.5 บริษัทได้อำนวยความสะดวกในเรื่องของสถานที่จัดประชุมผู้ถือหุ้น
  โดยตั้งอยู่ในพื้นที่อันเป็นที่ตั้งของสำนักงานใหญ่ของบริษัท
  และสะดวกต่อการเดินทางของผู้ถือหุ้นที่เข้าร่วมประชุม
  รวมทั้งจัดเตรียมสิ่งอำนวยความสะดวกต่างๆให้กับผู้ถือหุ้นในการประชุม เช่น ใช้ระบบจัดประชุม
  ผู้ถือหุ้นของ บริษัท ศูนย์รับฝากหลักทรัพย์ (ประเทศไทย) จำกัด (TSD)
  จัดให้มีจุดลงทะเบียนอย่างเพียงพอ
  จัดเตรียมหนังสือเชิญประชุมเผื่อสำหรับผู้ถือหุ้นที่ไม่ได้นำเอกสารมา
  จัดให้มีเจ้าหน้าที่เก็บบัตรลงคะแนน
  จัดให้มีไมโครโฟนซักถามและจอรับภาพเพื่อรองรับการนำเสนอระเบียบวาระการประชุม เป็นต้น

  2.6 บริษัทได้จัดให้มีวิทยากรชี้แจงวิธีการใช้สิทธิออกเสียงลงคะแนนในแต่ละวาระ
  รวมถึงแจ้งจำนวนผู้ถือหุ้นที่มาเข้าร่วมประชุมและจำนวนหุ้นทั้งหมดที่มีสิทธิออกเสียงลงคะแนน
  ให้ผู้ถือหุ้นทราบก่อนดำเนินการประชุม

2.7 คณะกรรมการบริษัทได้เปิดโอกาสให้ผู้ถือหุ้นซักถาม
และแสดงความคิดเห็นในแต่ละวาระตามระเบียบการประชุม โดยคณะกรรมการบริษัทได้มีการชี้แจง
ตอบคำถามต่างๆให้ผู้ถือหุ้นเกิดความกระจ่าง

  2.8
  บริษัทได้ดำเนินการเผยแพร่รายงานการประชุมและมติที่ประชุมผู้ถือหุ้นผ่านทางระบบข่าวสารของตลาดหลักทรัพย์แห่งประเทศไทย
  และเว็บไซต์ของบริษัท ภายใน 14 วันหลังการประชุม
  เพื่อให้ผู้ถือหุ้นสามารถตรวจสอบความถูกต้องของข้อมูลและการลงมติในแต่ละระเบียบวาระการประชุม
  รวมทั้งเพื่อให้ผู้ถือหุ้นที่ไม่ได้มาเข้าร่วมประชุมด้วยตนเองและนักลงทุนอื่นๆ
  สามารถรับทราบรายละเอียดของการประชุม

  คณะกรรมการบริษัท คณะกรรมการตรวจสอบ คณะกรรมการกำหนดค่าตอบแทน (เดิม)
  และคณะกรรมการบริหาร
  ได้ตระหนักถึงความสำคัญในการเข้าร่วมประชุมและถือเป็นหน้าที่และความรับผิดชอบในเรื่องดังกล่าว
  ทำให้การประชุมสามัญผู้ถือหุ้นประจำปี 2553 เมื่อวันที่ 26 มีนาคม 2553 ที่ผ่านมานั้น
  มีคณะกรรมการบริษัท คณะกรรมการตรวจสอบ คณะกรรมการกำหนดค่าตอบแทน (เดิม)
  คณะกรรมการบริหาร
  และผู้บริหารที่มีอำนาจสูงสุดของฝ่ายการเงินและบัญชีเข้าร่วมการประชุมทั้งหมด

3. สิทธิในการได้รับเงินปันผล

  บริษัทมีการกำหนดนโยบายการจ่ายเงินปันผลสำหรับผลการดำเนินงานไม่น้อยกว่าร้อยละ 50
  ของกำไรสุทธิภายหลังการจัดสรรกำไรสุทธิดังกล่าวเป็นเงินทุนสำรองตามกฎหมาย
  ซึ่งเงินปันผลดังกล่าวได้จ่ายให้แก่ผู้ถือหุ้นที่มีรายชื่อปรากฎ ณ วันเรคคอร์ด เดท
  ที่กำหนดโดยมติที่ประชุมคณะกรรมการบริษัทและผ่านการอนุมัติจากที่ประชุมสามัญผู้ถือหุ้นประจำปี

  กรณีที่บริษัทได้รับแจ้งจากบริษัท ศูนย์รับฝากหลักทรัพย์ (ประเทศไทย) จำกัด
  เรื่องเช็คเงินปันผลตีคืน
  บริษัทจะดำเนินการจัดทำหนังสือแจ้งต่อผู้ถือหุ้นที่ยังไม่ได้รับเช็คดังกล่าวเพื่อเป็นการติดตามและช่วยรักษาสิทธิของผู้ถือหุ้นท่านนั้นๆ

  4. สิทธิในการรับรู้ข้อมูลข่าวสารของกิจการอย่างเพียงพอ

  บริษัทได้ดำเนินการเผยแพร่ข้อมูลข่าวสารต่างๆ ที่สำคัญ เช่น ผลการดำเนินงาน หรืองบการเงิน
  ผ่านทางระบบข่าวของตลาดหลักทรัพย์แห่งประเทศไทย
  นอกจากนี้ยังได้เผยแพร่ไว้บนเว็บไซต์ของบริษัทในหัวข้อข่าวสารแจ้งตลาดหลักทรัพย์

หมวดที่ 2 : การปฏิบัติต่อผู้ถือหุ้นอย่างเท่าเทียมกัน

  1.
  คณะกรรมการบริษัทเปิดโอกาสให้ผู้ถือหุ้นรายย่อยสามารถใช้สิทธิของตนในการเสนอระเบียบวาระการประชุมผู้ถือหุ้น
  ล่วงหน้า โดยกำหนดให้ผู้ถือหุ้นคนหนึ่งหรือหลายคนรวมกัน ซึ่งนับจำนวนหุ้นได้ไม่น้อยกว่าร้อยละ 5
  ของทุนจดทะเบียนที่ชำระแล้ว และถือหุ้นต่อเนื่องเป็นระยะเวลาไม่น้อยกว่า 12
  เดือนจนถึงวันที่เรียนเชิญให้มีการใช้สิทธิ สามารถใช้สิทธิเสนอ เรื่องดังกล่าวได้ตามวัน เวลา
  และเงื่อนไข ที่บริษัทได้ประกาศแจ้งก่อนการประชุมสามัญผู้ถือหุ้นประจำปี

  2. บริษัทได้จัดทำหนังสือเชิญประชุมผู้ถือหุ้น เอกสารประกอบการประชุม และหนังสือมอบฉันทะ

  ทั้งภาษาไทยและภาษาอังกฤษ เพื่ออำนวยความสะดวกให้แก่ผู้ถือหุ้นทั้งในประเทศและต่างประเทศ

3. บริษัทไม่มีการเพิ่มระเบียบวาระการประชุมผู้ถือหุ้นโดยไม่ได้แจ้งผู้ถือหุ้นล่วงหน้า

4. บริษัทได้กำหนดให้กรรมการอิสระเป็นผู้มีหน้าที่ดูแลผู้ถือหุ้นรายย่อย
โดยผู้ถือหุ้นรายย่อยสามารถส่งข้อเสนอแนะ ความคิดเห็น หรือแจ้งข้อร้องเรียนไปยังกรรมการอิสระ
ผ่านจดหมายอิเล็คทรอนิคส์ที่ ind_dir@thaimetaltrade.com
ซึ่งกรรมการอิสระจะเป็นผู้พิจารณาดำเนินการตามความเหมาะสม

  5. กรรมการและผู้บริหารของบริษัท
  มีการรายงานให้บริษัททราบถึงการมีส่วนได้ส่วนเสียของตนและผู้ที่เกี่ยวข้อง
  ซึ่งเป็นส่วนได้ส่วนเสียที่เกี่ยวข้องกับการบริหารจัดการกิจการของบริษัทตามที่ระบุไว้ในมาตรา
  89/14 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551
  เพื่อให้คณะกรรมการบริษัทสามารถพิจารณาการทำธุรกรรมของบริษัทที่อาจมีความขัดแย้งของผลประโยชน์
  และสามารถตัดสินใจเพื่อประโยชน์ของบริษัทโดยรวมได้ ทั้งนี้
  การพิจารณาการทำธุรกรรมดังกล่าว กรรมการและผู้บริหารที่มีส่วนได้ส่วนเสีย
  ไม่มีสิทธิในการเข้าร่วมประชุมและออกเสียงลงคะแนน

  6.
  คณะกรรมการบริษัทได้ตระหนักถึงความสำคัญของการป้องกันการใช้ข้อมูลภายในของบริษัทเพื่อประโยชน์ส่วนตนเป็นอย่างยิ่ง
  จึงได้กำหนดนโยบายให้มีการเก็บรักษาข้อมูลซึ่งยังมิได้เปิดเผยต่อสาธารณชนไว้เป็นความลับ
  โดยกำหนดให้รับรู้เฉพาะผู้ที่มีส่วนเกี่ยวข้องเท่านั้น
  และแจ้งให้กรรมการและผู้บริหารทุกคนรับทราบถึงภาระหน้าที่ในการรายงานการถือครองหลักทรัพย์ในบริษัทของตน
  รวมถึงคู่สมรสและบุตรที่ยังไม่บรรลุนิติภาวะ ตลอดจนรายงานการเปลี่ยนแปลงการถือหลักทรัพย์
  ต่อสำนักงาน ก.ล.ต. และตลาดหลักทรัพย์แห่งประเทศไทย ตามมาตรา 59
  และบทลงโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535

  นอกจากนี้ บริษัทห้ามมิให้กรรมการและผู้บริหาร
  รวมถึงคู่สมรสและบุตรที่ยังไม่บรรลุนิติภาวะของบุคคลดังกล่าว ทำการซื้อ ขาย โอน
  หรือรับโอนหลักทรัพย์ของบริษัทโดยใช้ข้อมูลภายในซึ่งยังมิได้เปิดเผยต่อสาธารณชน
  สำหรับกรณีที่กรรมการ ผู้บริหาร รวมถึงคู่สมรสและบุตรที่ยังไม่บรรลุนิติภาวะทำการซื้อ ขาย โอน
  หรือรับโอนหลักทรัพย์ของบริษัทที่ไม่เข้าข่ายกรณีข้างต้น ให้รายงานต่อสำนักงาน ก.ล.ต.
  และตลาดหลักทรัพย์แห่งประเทศไทย ทุกครั้งที่ทำการซื้อ ขาย โอน
  หรือรับโอนหลักทรัพย์ดังกล่าวภายใน 3 วันนับแต่วันที่เกิดรายการขึ้น
  พร้อมทั้งส่งสำเนารายงานนี้ให้กับเลขานุการบริษัทเพื่อเก็บเป็นหลักฐานทุกครั้ง

  ทั้งนี้ หากกรรมการ ผู้บริหาร และพนักงานของบริษัท
  นำข้อมูลภายในของบริษัทไม่ว่าจะเป็นเรื่องใดๆ
  ไปใช้เพื่อประโยชน์ส่วนตนและการกระทำดังกล่าวก่อให้เกิดความเสียหายแก่บริษัท
  บริษัทจะพิจารณาดำเนินการทางกฎหมายตามความเหมาะสมต่อไป

หมวดที่ 3 : บทบาทของผู้มีส่วนได้เสีย

  บริษัทได้ตระหนักถึงสิทธิและความสำคัญ ของผู้มีส่วนได้เสียทุกฝ่ายทั้งในส่วนของลูกค้า พนักงาน
  คู่ค้า ผู้ถือหุ้นหรือผู้ลงทุน เจ้าหนี้ คู่แข่ง ชุมชน สังคมและสิ่งแวดล้อม รวมถึงภาครัฐ
  จึงได้กำหนดแนวทางในการดูแลและส่งเสริมให้เกิดความร่วมมือระหว่างผู้มีส่วนได้เสียทุกฝ่ายโดยสรุปได้
  ดังนี้

  1. ลูกค้า

  1.1 บริษัทพร้อมที่จะให้คำแนะนำ แก้ไขปัญหา ช่วยเหลือในการจัดหาสินค้า
  สร้างสรรค์บริการรูปแบบใหม่ๆ และคิดค้นทางเลือกที่หลากหลายแก่ลูกค้า
  รวมทั้งเพิ่มคุณค่าให้กับผลิตภัณฑ์ ภายใต้ระบบการบริหารจัดการแบบบูรณาการ
  เพื่อให้สามารถตอบสนองความต้องการของลูกค้าได้อย่างครอบคลุมทุกด้าน

  1.2 สินค้าของบริษัทผ่านกระบวนการผลิตด้วยเทคโนโลยีที่ทันสมัย
  มีการตรวจสอบคุณภาพก่อนการส่งมอบให้แก่ลูกค้าซึ่งเป็นไปตามมาตรฐานที่กำหนดและข้อตกลงระหว่างกัน

  1.3 ข้อมูลผลิตภัณฑ์ของบริษัทที่นำเสนอต่อลูกค้าเป็นข้อเท็จจริงและมีรายละเอียดเพียงพอ
  ง่ายต่อการตัดสินใจของลูกค้า

  1.4
  บริษัทให้ความสำคัญต่อการจัดส่งสินค้าด้วยระบบโลจิสติกส์ที่มีส่วนช่วยเสริมประสิทธิภาพในการบริหารงานคลังสินค้า
  ลดต้นทุน ประหยัดเวลาและพื้นที่จัดเก็บ
  เพื่อให้สอดคล้องกับแผนการผลิตของลูกค้าและเป็นการสร้างความมั่นใจและความสะดวกสบายให้แก่ลูกค้า

  1.5
  บริษัทได้เก็บรักษาข้อมูลส่วนตัวของลูกค้าเป็นความลับและป้องกันการนำข้อมูลดังกล่าวไปเปิดเผย
  หรือนำไปใช้หาผลประโยชน์อื่นโดยไม่ได้รับความยินยอมจากลูกค้า

  1.6
  บริษัทให้ความสำคัญต่อผลการประเมินความพึงพอใจของลูกค้าที่มีต่อสินค้าและบริการของบริษัท
  เพื่อนำมาปรับปรุงและพัฒนาให้สามารถตอบสนองความต้องการของลูกค้าได้ดียิ่งขึ้น

  2. พนักงาน

  2.1 บริษัทได้ดำเนินการพัฒนาและฝึกอบรมพนักงานของบริษัทให้มีทักษะ ความรู้ และประสบการณ์
  เพื่อให้มีความเชี่ยวชาญพร้อมให้คำปรึกษาและเรียนรู้สิ่งใหม่ๆตลอดเวลา
  พร้อมทั้งมีค่านิยมทั้งวิธีคิดและวิธีปฏิบัติที่มุ่งมั่นสู่ความสำเร็จ น่าเชื่อถือและเป็นที่ไว้วางใจ
  กล้าท้าทายและสร้างสรรค์สิ่งใหม่ พร้อมตอบสนองทุกความต้องการ

  ในปี 2553
  บริษัทได้ดำเนินการจัดหลักสูตรฝึกอบรมพนักงานโดยได้จัดสรรงบประมาณไว้อย่างเพียงพอ ดังนี้

  - หลักสูตรภายใน (In-house Training) จำนวน 8 หลักสูตร
  จำนวนพนักงานเข้ารับการฝึกอบรม 696 คน

  - หลักสูตรภายนอก (Public Training) จำนวน 76 หลักสูตร
  จำนวนพนักงานเข้ารับการฝึกอบรม 110 คน

  2.2 บริษัทจัดให้มีกิจกรรมภายในองค์กรเป็นประจำ
  เพื่อมุ่งเน้นให้เกิดบรรยากาศในการทำงานอย่างมีส่วนร่วม สร้างความสามัคคี
  และเปิดโอกาสให้พนักงานได้แสดงความคิดสร้างสรรค์ โดยได้จัดสรรงบประมาณไว้อย่างเพียงพอ
  เช่น กิจกรรมประกวดผลงานสร้างสรรค์ (Idea I Can Award)
  กิจกรรมการแข่งขันกีฬาภายใน (Sport Day) งานเลี้ยงสังสรรค์ประจำปี (TMT Day) เป็นต้น

  2.3
  บริษัทเปิดโอกาสให้พนักงานเสนอความคิดเห็นและข้อเสนอแนะที่จะเป็นประโยชน์ต่อการปฏิบัติงานผ่านคณะทำงานชุดย่อยในด้านต่างๆ
  เช่น ด้านความปลอดภัย ด้านสวัสดิการ ด้านมาตรฐานแรงงาน ด้านปฏิบัติการพิเศษ เป็นต้น
  และบริษัทได้จัดให้มีระบบเฝ้าระวังและรับข้อมูล (Whistle Blowing Process)
  เพื่อให้พนักงานสามารถแจ้งเบาะแสหรือข้อร้องเรียนในเรื่องที่อาจทำให้บริษัทได้รับความเสียหายให้แก่กรรมการบริษัทได้โดยตรง
  นอกจากนี้บริษัทมีนโยบายให้ผู้มีส่วนเกี่ยวข้องทุกฝ่ายพิจารณาและให้ความสำคัญต่อ ทุกความคิดเห็น
  ข้อเสนอแนะ หรือข้อร้องเรียนของพนักงาน ในการปฏิบัติงานตามปกติของทุกฝ่ายและทุกระดับ

  2.4 บริษัทมีนโยบายการจ่ายค่าตอบแทน
  สวัสดิการและสิทธิประโยชน์ที่เหมาะสมและเป็นธรรมให้กับพนักงาน
  โดยพิจารณาจากศักยภาพและความรับผิดชอบของพนักงานในแต่ละระดับ
  ประกอบกับผลการดำเนินงานของบริษัทและเทียบเคียงกับบริษัทในกลุ่มอุตสาหกรรมเดียวกัน
  พร้อมทั้งเปิดโอกาสให้พนักงานมีส่วนร่วมในการเสนอและปรับปรุงสวัสดิการผ่านคณะกรรมการสวัสดิการ

  2.5 บริษัทได้มีการกำหนดนโยบายด้านความปลอดภัย
  อาชีวอนามัยและสภาพแวดล้อมในการทำงาน
  และจัดตั้งคณะกรรมการความปลอดภัยอาชีวอนามัยและสิ่งแวดล้อม
  เพื่อให้เกิดมาตรฐานความปลอดภัยในการปฏิบัติงานที่สอดคล้องกับสภาวะการณ์จริง
  รวมทั้งส่งเสริมสุขภาพอนามัยที่ดีควบคู่กับการดูแลสภาพแวดล้อมการทำงานให้กับพนักงานและบริษัท
  โดยมีเป้าหมายเป็นผู้นำในการผลิตที่ปลอดภัย
  โดยการลดอุบัติเหตุให้เป็นศูนย์และไม่มีอุบัติเหตุในการทำงาน

  2.6 บริษัทไม่มีการจ้างแรงงานที่ผิดกฎหมาย
  แรงงานต่างด้าวที่ไม่ได้รับใบอนุญาตให้ประกอบอาชีพ และแรงงานเด็ก
  หรือส่งเสริมให้เกิดการกระทำดังกล่าว

  3. คู่ค้า

  3.1 บริษัทได้ปฏิบัติต่อคู่ค้าอย่างเป็นธรรม เป็นไปตามเงื่อนไขทางการค้า และ/หรือ
  ข้อตกลงระหว่างกัน เพื่อที่จะพัฒนาและรักษาสัมพันธภาพระหว่างคู่ค้าให้ยั่งยืน

  3.2
  บริษัทไม่เข้าไปมีส่วนร่วมในการกระทำที่ก่อให้เกิดความขัดแย้งทางการค้าหรือผลประโยชน์โดยมิชอบ
  รวมทั้งไม่มีการส่งเสริมหรือสนับสนุนการทำธุรกิจกับบริษัทที่
  เข้าไปมีส่วนร่วมในการกระทำดังกล่าว เช่น การฮั้วประมูล การกักตุนสินค้า
  การจำกัดปริมาณการผลิต และการแข่งขันทางด้านราคาที่ไม่สมควร เป็นต้น

  3.3 บริษัทมีการกำหนดหลักเกณฑ์ในการประเมินและคัดเลือกคู่ค้าอย่างเป็นธรรม และ
  ไม่สนับสนุนการกระทำที่อาจทำให้เกิดความขัดแย้งทางผลประโยชน์

  4. ผู้ถือหุ้น

  4.1 บริษัทมุ่งมั่นที่จะขยายการเติบโตของธุรกิจอย่างต่อเนื่องและยั่งยืน
  โดยอยู่บนพื้นฐานของความโปร่งใสและเป็นธรรม
  จนสามารถก้าวขึ้นเป็นบริษัทชั้นนำในอุตสาหกรรมเหล็กได้ เพื่อสร้างความเชื่อมั่น
  และมูลค่าเพิ่มให้กับผู้ถือหุ้นในระยะยาว

  4.2
  บริษัทได้ทำหน้าที่เปิดเผยข้อมูลข่าวสารต่างๆที่อาจมีผลกระทบต่อผลประโยชน์และการตัดสินใจของผู้ถือหุ้น
  อย่างถูกต้องและครบถ้วน

  4.3 บริษัทได้ดำเนินการตรวจสอบเงินปันผลคงค้างที่ผู้ถือหุ้นยังไม่ได้รับ และติดตามเพื่อให้
  ผู้ถือหุ้นนั้นสามารถได้รับเงินปันผลตามสิทธิ

  5. เจ้าหนี้

  บริษัทได้ปฎิบัติตามเงื่อนไขของการกู้ยืมเงินตามข้อตกลง และให้ข้อมูลทางการเงินที่ถูกต้อง
  รวมทั้งมีการจ่ายชำระหนี้ตรงตามกำหนดทุกครั้ง
  พร้อมทั้งอำนวยความสะดวกให้เจ้าหนี้สามารถมีช่องทางในการรับชำระเงินที่สะดวกรวดเร็ว เช่น
  การจ่ายชำระผ่านศูนย์จ่ายเช็คของธนาคาร การโอนเงินเข้าบัญชี การรับเงินที่บริษัท

  6. คู่แข่ง

  บริษัทดำเนินธุรกิจตามกรอบกติกาการแข่งขันที่เป็นธรรม
  โดยไม่เข้าไปมีส่วนร่วมในการแข่งขันการตัดราคาอย่างไม่สมควร
  ไม่กระทำการใดๆที่ทำลายชื่อเสียงหรือก่อให้เกิดความเสียหายต่อคู่แข่งอันจะนำมาซึ่งผลประโยชน์ต่อบริษัทโดยมิชอบ

  7. ชุมชม สังคม และสิ่งแวดล้อม

  7.1 บริษัทดำเนินธุรกิจโดยให้ความสำคัญต่อชุมชน สังคม และสภาพแวดล้อมเป็นสำคัญ
  และยึดถือการปฎิบัติตามกฎหมายและข้อบังคับเกี่ยวกับสิ่งแวดล้อมอย่างเคร่งครัด

  7.2 บริษัทสนับสนุนให้พนักงานมีส่วนร่วมในการอนุรักษ์ทรัพยากรธรรมชาติ การประหยัดพลังงาน
  ตลอดจนหลีกเลี่ยงการกระทำที่อาจก่อให้เกิดมลภาวะต่อสิ่งแวดล้อม

  7.3 บริษัทให้ความร่วมมือและส่งเสริมกิจกรรมที่หน่วยงานภาครัฐ องค์การบริหารส่วนตำบล หรือ
  หน่วยงานด้านสังคมอื่นๆ ที่ได้ขอความร่วมมือจากบริษัท
  รวมถึงการพบปะกับหน่วยงานดังกล่าวเป็นระยะๆ เพื่อสอบถาม หรือ
  เสนอความสนับสนุนกิจกรรมต่างๆ ที่เป็นประโยชน์ต่อสาธารณะ หรือ หน่วยงานนั้นๆ

  8. ภาครัฐ

  8.1 บริษัทยึดถือปฎิบัติตามกฎหมาย กฎระเบียบ และข้อกำหนดต่างๆ ของภาครัฐ อย่างเคร่งครัด

  8.2
  บริษัทยินดีให้ความร่วมมือทางด้านข้อมูลเกี่ยวกับการดำเนินธุรกิจของบริษัทต่อหน่วยงานภาครัฐเพื่อนำไปใช้ประโยชน์ในด้านต่างๆ
  ตามโอกาสอันควร

หมวดที่ 4 : การเปิดเผยข้อมูลและความโปร่งใส

  1. คณะกรรมการบริษัทได้ดูแลให้มีการเปิดเผยข้อมูลสำคัญที่เกี่ยวข้องกับบริษัท
  ทั้งข้อมูลทางการเงินและข้อมูลที่มิใช่ข้อมูลทางการเงินตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
  และตลาดหลักทรัพย์แห่งประเทศไทย รวมถึงข้อมูลอื่นๆ ที่เกี่ยวข้อง อย่างถูกต้อง ครบถ้วน
  ทันเวลา และโปร่งใส เพื่อให้ผู้ลงทุนและผู้มีส่วนได้เสียทุกฝ่ายของบริษัท
  ได้รับสารสนเทศอย่างเท่าเทียมกันโดยผ่านช่องทางต่างๆ อาทิ
  ระบบข่าวของตลาดหลักทรัพย์แห่งประเทศไทย แบบแสดงรายการข้อมูลประจำปี รายงานประจำปี
  และเว็บไซต์ของบริษัท
  รวมทั้งได้มีการแต่งตั้งเลขานุการบริษัทเพื่อเป็นผู้ดำเนินการจัดทำและเก็บรักษาข้อมูลดังกล่าว

  2. บริษัทได้จัดให้มีการประชุมนักวิเคราะห์หลักทรัพย์ (Analyst Meeting) ในทุกไตรมาส
  เพื่อแถลงผลการดำเนินงานและฐานะการเงินของบริษัทในวันทำการถัดจากวันที่บริษัทเปิดเผยงบการเงิน
  ที่ได้รับการสอบทานจากผู้สอบบัญชีรับอนุญาตแล้ว
  โดยได้เผยแพร่ข้อมูลเปรียบเทียบงบการเงินรายไตรมาส (Comparative Quarterly
  Financial Statement) ให้แก่ผู้เข้าร่วมประชุมด้วย

  3.
  การตรวจสอบบัญชีของบริษัทได้ดำเนินการโดยสำนักงานสอบบัญชีและผู้สอบบัญชีที่มีความเป็นอิสระ
  มีความรู้ ความชำนาญ และได้รับการรับรองจากหน่วยงานที่เกี่ยวข้อง
  รวมทั้งบริษัทไม่ได้เข้าไปแทรกแซงการตรวจสอบบัญชีดังกล่าวไม่ว่าด้วยวัตถุประสงค์ใดๆ ก็ตาม
  ทั้งนี้เพื่อให้บุคคลภายนอกมั่นใจว่างบการเงินของบริษัทสะท้อนให้เห็นถึงฐานะทางการเงินและผลการดำเนินงานของบริษัทตามความเป็นจริง

  4.
  คณะกรรมการบริษัทได้จัดทำรายงานความรับผิดชอบของคณะกรรมการต่อรายงานทางการเงินโดยแสดงควบคู่กับรายงานของผู้สอบบัญชีในรายงานประจำปีของบริษัท

  5.
  คณะกรรมการบริษัทดูแลให้มีการเปิดเผยการจ่ายค่าตอบแทนแก่กรรมการของบริษัทโดยแยกเป็นรายบุคคลและค่าตอบแทนของผู้บริหารระดับสูงไว้ในรายงานประจำปีของบริษัท
  รวมถึงจำนวนครั้งของการเข้าประชุมในคณะกรรมการ และคณะอนุกรรมการเป็นรายบุคคล

  6.
  บริษัทได้กำหนดให้กรรมการและผู้บริหารระดับสูงต้องรายงานการมีส่วนได้ส่วนเสียของตนและบุคคลที่เกี่ยวข้อง
  ให้กับบริษัททราบผ่านเลขานุการบริษัท
  เพื่อรวบรวมและเสนอให้คณะกรรมการตรวจสอบและคณะกรรมการบริษัททราบ

  บริษัทได้จัดตั้งหน่วยงานนักลงทุนสัมพันธ์เพื่อทำหน้าที่ติดต่อสื่อสารกับนักลงทุน นักวิเคราะห์
  รวมถึงหน่วยงานภาครัฐและเอกชนที่เกี่ยวข้อง โดยสามารถติดต่อได้ที่ :

  โทรศัพท์ : 02 685 4000 ต่อ 6005, 6002

  โทรสาร : 02 670 9090-2

E-mail : ir@thaimetaltrade.com

หมวดที่ 5 : ความรับผิดชอบของคณะกรรมการ

1. โครงสร้างคณะกรรมการ

1.1 คณะกรรมการบริษัท

   ณ สิ้นปี 2553 คณะกรรมการบริษัทประกอบด้วยกรรมการจำนวน 7 ท่าน
  แบ่งเป็นกรรมการอิสระ 3 ท่าน กรรมการที่เป็นผู้บริหาร 3 ท่าน และประธานกรรมการ 1 ท่าน
  ที่ไม่ได้เป็นผู้บริหาร ซึ่งเป็นสัดส่วนที่สามารถจัดได้ว่าเป็นหลักการถ่วงดุลที่ดีได้
  และเป็นไปตามข้อกำหนดของกฎหมาย โดยคณะกรรมการบริษัทได้รับความเห็นชอบจาก
  ที่ประชุมผู้ถือหุ้นให้ดำรงตำแหน่งดังกล่าว สำหรับรายละเอียดที่เกี่ยวข้อง ขอบเขต หน้าที่
  และความรับผิดชอบปรากฎอยู่ในหัวข้อโครงสร้างการจัดการ

   วาระการดำรงตำแหน่งของกรรมการให้เป็นไปตามข้อบังคับบริษัท กล่าวคือ
  ในการประชุมสามัญประจำปีทุกครั้ง ให้กรรมการออกจากตำแหน่งหนึ่งในสาม
  ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับ
  ส่วนหนึ่งในสาม
  โดยให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่งและกรรมการที่จะออกตามวาระนี้อาจได้รับเลือกเข้ามาดำรงตำแหน่งใหม่ก็ได้

-   กรรมการผู้ซึ่งดำรงตำแหน่งในคณะกรรมการบริษัทจะต้องไม่ดำรงตำแหน่งในบริษัท
    ที่อาจก่อให้เกิดความขัดแย้งทางผลประโยชน์ เพื่อให้การปฏิบัติหน้าที่เป็นไปอย่างมีประสิทธิภาพ
    เว้นแต่ได้มีการรายงานข้อมูลการดำรงตำแหน่งดังกล่าวให้บริษัทและที่ประชุมผู้ถือหุ้นรับทราบก่อนเข้ารับพิจารณาเลือกตั้งให้ดำรงตำแหน่งกรรมการบริษัท
    ซึ่งได้เปิดเผยข้อมูลดังกล่าวไว้ในหัวข้อประวัติกรรมการและผู้บริหาร

1.2 คณะกรรมการตรวจสอบ

   ณ สิ้นปี 2553 คณะกรรมการตรวจสอบประกอบด้วยกรรมการอิสระจำนวน 3 ท่าน
  ซึ่งไม่มีส่วนได้เสียและไม่มีความสัมพันธ์เกี่ยวข้องใดๆ กับบริษัท คณะกรรมการบริษัท
  คณะกรรมการบริหาร ผู้ถือหุ้นรายใหญ่ และผู้ที่เกี่ยวข้องกับบุคลดังที่ได้กล่าวมา
  และมีคุณสมบัติครบถ้วนตามที่กฎหมายกำหนด
  โดยคณะกรรมการตรวจสอบเป็นผู้ที่มีความรู้และประสบการณ์เพียงพอที่จะทำหน้าที่ในการสอบทานความน่าเชื่อถือของ
  งบการเงิน สำหรับรายละเอียดที่เกี่ยวข้อง ขอบเขต หน้าที่
  และความรับผิดชอบปรากฎอยู่ในหัวข้อโครงสร้างการจัดการ

   กรรมการตรวจสอบ มีวาระการดำรงตำแหน่งคราวละ 3 ปี นับตั้งแต่วันที่ได้รับแต่งตั้ง
  โดยกรรมการตรวจสอบที่ครบกำหนดตามวาระ
  อาจได้รับการเลือกตั้งให้กลับเข้าดำรงตำแหน่งต่ออีกวาระหนึ่งได้

  1.3 คณะกรรมการสรรหาและกำหนดค่าตอบแทน

   ณ สิ้นปี 2553 คณะกรรมการสรรหาและกำหนดค่าตอบแทนประกอบด้วยกรรมการจำนวน 4
  ท่าน แบ่งเป็นกรรมการอิสระ 3 ท่านและกรรมการที่เป็นผู้บริหาร 1 ท่าน
  โดยรายละเอียดที่เกี่ยวข้อง ขอบเขต หน้าที่
  และความรับผิดชอบปรากฎอยู่ในหัวข้อโครงสร้างการจัดการ

   กรรมการสรรหาและกำหนดค่าตอบแทน มีวาระการดำรงตำแหน่งคราวละ 3 ปี
  นับตั้งแต่วันที่ได้รับการแต่งตั้ง โดยเมื่อครบกำหนดตามวาระแล้ว
  อาจได้รับการเลือกตั้งให้กลับเข้าดำรงตำแหน่งต่ออีกวาระหนึ่งได้

  2. กรรมการอิสระ

   กรรมการอิสระ มีคุณสมบัติครบถ้วนตามประกาศคณะกรรมการกำกับตลาดทุนที่ ทจ.4/2552
  เรื่อง การขออนุญาตและการอนุญาตให้เสนอขายหุ้นที่ออกใหม่ (ฉบับที่ 2)

   กรรมการอิสระทั้ง 3 ท่าน เป็นผู้ทรงคุณวุฒิด้านบัญชีและการเงิน
  และมีประสบการณ์ในการบริหารงานระดับสูงในหลายอุตสาหกรรม
  จึงสามารถเข้าใจข้อมูลในงบการเงิน และตรวจสอบการบริหารงานได้

  3. การประชุมกรรมการ

  คณะกรรมการบริษัทและคณะกรรมการตรวจสอบ
  มีการประชุมอย่างสม่ำเสมอตามกำหนดเวลาที่ระบุไว้ล่วงหน้า
  และมีการประชุมพิเศษตามความจำเป็น
  ประธานกรรมการได้จัดสรรเวลาการประชุมไว้อย่างเพียงพอที่จะให้ฝ่ายจัดการได้นำเสนอเรื่องต่างๆเข้าพิจารณา
  และมีเวลามากพอที่กรรมการแต่ละท่านจะได้แสดงความคิดเห็นและปรึกษาปัญหาที่สำคัญอย่างรอบคอบและ
  ถี่ถ้วน โดยปกติแล้วกรรมการทุกท่านจะเข้าร่วมประชุมโดยพร้อมเพรียง
  เว้นแต่กรณีพิเศษที่ไม่สามารถเข้าร่วมประชุมได้
  ซึ่งได้มีการบันทึกรายงานการประชุมไว้ทุกครั้งเพื่อเป็นการอ้างอิง และตรวจสอบได้
  โดยรายละเอียดของการประชุมคณะกรรมการบริษัทและคณะกรรมการตรวจสอบ
  ปรากฎอยู่ในหัวข้อโครงสร้างการจัดการ

  4. การปฐมนิเทศกรรมการใหม่

  ในกรณีที่มีการแต่งตั้งกรรมการขึ้นใหม่
  ซึ่งเป็นผู้ที่ไม่เคยดำรงตำแหน่งเป็นกรรมการหรือผู้บริหารระดับสูงของบริษัท ค้าเหล็กไทย จำกัด
  (มหาชน) มาก่อน จะได้รับการปฐมนิเทศโดยผู้บริหารระดับสูงหรือเลขานุการบริษัท
  เพื่อให้ทราบถึงกฎ ระเบียบ ข้อบังคับที่สำคัญ ข้อมูลเกี่ยวกับบริษัท
  ลักษณะและแนวนโยบายการประกอบธุรกิจ นโยบายการกำกับดูแลกิจการที่ดี
  จรรยาบรรณทางธุรกิจ และข้อมูลสำคัญอื่นๆ ของบริษัท นอกจากนี้
  บริษัทส่งเสริมและสนับสนุนให้กรรมการ และผู้บริหารระดับสูง
  เข้ารับการฝึกอบรมในหลักสูตรที่เกี่ยวข้องโดยได้จัดสรรงบประมาณไว้อย่างเพียงพอ เพื่อนำทักษะ
  ความรู้ และประสบการณ์ที่ได้รับมาพัฒนาบริษัทอย่างต่อเนื่อง

  5. ภาวะผู้นำและวิสัยทัศน์

  คณะกรรมการบริษัทมีภาวะผู้นำ วิสัยทัศน์ และมีความเป็นอิสระในการตัดสินใจ กำหนดนโยบาย
  วางเป้าหมาย พัฒนาแผนธุรกิจ และพิจารณางบประมาณ
  เพื่อประโยชน์สูงสุดของผู้ถือหุ้นและการเติบโตของบริษัท

6. การรวมหรือแยกตำแหน่ง

  บริษัทมีคณะกรรมการบริษัท คณะกรรมการบริหารและผู้บริหาร
  โดยมีการจำแนกและกำหนดขอบเขตหน้าที่การบริหารงานอย่างชัดเจน
  และบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ 3 ท่าน
  ทำหน้าที่ในการถ่วงดุลและตรวจทานการบริหารงานของฝ่ายจัดการอีกด้วย

  7. ค่าตอบแทนกรรมการ

  องค์ประกอบของค่าตอบแทนกรรมการ แบ่งเป็น 3 ส่วน คือ ค่าตอบแทนประจำ ค่าเบี้ยประชุม
  และเงินบำเหน็จ ซึ่งจะพิจารณาและกำหนดโดยคณะกรรมการสรรหาและกำหนดค่าตอบแทน
  โดยกำหนดไว้ในระดับที่เหมาะสมและเปรียบเทียบได้กับระดับของกรรมการที่อยู่ในอุตสาหกรรมเดียวกัน
  และสอดคล้องกับผลการดำเนินงานของบริษัท ประสบการณ์ ภาระหน้าที่ ขอบเขต
  บทบาทและความรับผิดชอบ รวมทั้งผลการบริหารงานของกรรมการและผู้บริหารแต่ละท่าน
  เพื่อจูงใจและรักษากรรมการที่มีคุณภาพ
  โดยนโยบายที่คณะกรรมการสรรหาและกำหนดค่าตอบใช้เพื่อเป็นแนวทางในการกำหนดค่าตอบแทนดังกล่าวจะเป็นไปตามนโยบายที่คณะกรรมการบริษัทเป็นผู้กำหนด
  ทั้งนี้อัตราค่าตอบแทนสำหรับคณะกรรมการดังกล่าวจะต้องได้รับอนุมัติจาก
  ที่ประชุมสามัญผู้ถือหุ้นประจำปี

8. จริยธรรมทางธุรกิจ

  คณะกรรมการบริษัทได้ตระหนักถึงความสำคัญของการมีจริยธรรมทางธุรกิจ
  จึงได้จัดทำคู่มือจรรยาบรรณธุรกิจ
  เพื่อเป็นแนวทางให้แก่ฝ่ายบริหารในการดำเนินธุรกิจอย่างโปร่งใส ยึดมั่นคุณธรรม
  คำนึงถึงผู้มีส่วนได้เสียทุกฝ่าย เป็นไปตามข้อกำหนดของกฎหมาย
  และเพื่อเป็นแนวทางแก่พนักงานในการปฏิบัติงานด้วยความซื่อสัตย์สุจริต
  ด้วยวิถีทางที่ถูกต้องเหมาะสม
  โดยคณะกรรมการได้มีการติดตามการปฏิบัติตามแนวทางดังกล่าวอย่างสม่ำเสมอ

  9. ความขัดแย้งทางผลประโยชน์

  บริษัทมีความตระหนักถึงปัญหาดังกล่าว
  โดยคณะกรรมการบริษัทได้ดูแลอย่างรอบคอบเมื่อเกิดรายการที่อาจมีการขัดแย้งทางผลประโยชน์
  และมีการจัดตั้งคณะกรรมการตรวจสอบเพื่อเข้าร่วมพิจารณาอย่างเหมาะสมรอบคอบในเรื่องที่เกี่ยวกับรายการที่อาจมีความขัดแย้งทางผลประโยชน์

  10. ระบบการควบคุมและการตรวจสอบภายใน

  บริษัทได้กำหนดอำนาจหน้าที่ของผู้ปฏิบัติงาน ผู้ควบคุม และประเมินผลแยกจากกันอย่างชัดเจน
  เพื่อให้มีการตรวจสอบระหว่างกันอย่างเหมาะสม
  บริษัทมีการติดตามตรวจสอบดูแลการปฏิบัติงานอย่างสม่ำเสมอ
  โดยคณะกรรมการตรวจสอบได้มอบหมายให้บริษัท เคพีเอ็มจี ภูมิไชย ที่ปรึกษาธุรกิจ จำกัด
  เป็นผู้เสนอแผนงานการตรวจสอบให้คณะกรรมการตรวจสอบอนุมัติและดำเนินการตรวจสอบระบบการควบคุมภายในตามแผนงานนั้นและเสนอรายงานตรงต่อคณะกรรมการตรวจสอบเพื่อรายงานผลการตรวจสอบและให้คำแนะนำต่อฝ่ายปฏิบัติการ
  อันเป็นการสร้างเสริมระบบการควบคุมและตรวจสอบให้มีประสิทธิภาพมากขึ้น

11. รายงานความรับผิดชอบของคณะกรรมการต่อรายงานทางการเงิน

  คณะกรรมการบริษัทเป็นผู้รับผิดชอบต่องบการเงินและข้อมูลทางการเงินที่ปรากฏในรายงานประจำปี
  ซึ่งงบการเงินดังกล่าว ได้จัดทำขึ้นตามมาตรฐานการบัญชีที่รับรองทั่วไปในประเทศไทย
  โดยพิจารณาเลือกใช้นโยบายบัญชีที่เหมาะสมและสอดคล้องกับการดำเนินธุรกิจและถือปฏิบัติอย่างสม่ำเสมอ
  รวมถึงการใช้ดุลยพินิจในการประมาณการต่างๆ
  อย่างสมเหตุผลในการจัดทำงบการเงินและมีการเปิดเผยข้อมูลที่สำคัญอย่างเพียงพอ
  ไว้ในหมายเหตุประกอบงบการเงิน
  ดังนั้นคณะกรรมการบริษัทได้จัดทำรายงานความรับผิดชอบของตนในเรื่องดังกล่าว
  โดยจะแสดงควบคู่กับรายงานของผู้สอบบัญชีที่แสดงไว้ในรายงานประจำปีของบริษัท

8.6 บุคลากร

ณ วันที่ 31 ธันวาคม 2553 บริษัทมีพนักงานรวมทั้งสิ้น 637 คน แบ่งตามโครงสร้างองค์กร
ดังต่อไปนี้

  -------------------------------------------- --------------------------
  สังกัด                                         จำนวนพนักงาน (คน)

  ผู้บริหาร (Executive)                           5

  สำนักคณะกรรมการ (Office of the Board)         3

  ฝ่ายขาย (Sales Dept.)                         45

  ฝ่ายการตลาด (Marketing Dept.)                 4

  ฝ่ายซัพพลายเชน (Supply Chain Dept.)            227

  ฝ่ายโรงงาน (Plant Dept.)                      277

  ฝ่ายทรัพยากรบุคคล (Human Resources Dept.)       52

  ฝ่ายการเงินและบัญชี (Finance & Accounting Dept.) 24

  รวม                                          637
  -------------------------------------------- --------------------------

โดยในปี 2553 บริษัทจ่ายค่าตอบแทนสำหรับบุคลากรดังกล่าว ซึ่งประกอบไปด้วย เงินเดือน ค่าแรง
ค่าล่วงเวลา

โบนัส และเงินสมทบกองทุนสำรองเลี้ยงชีพ รวมเป็นเงินทั้งสิ้น 114.43 ล้านบาท

นโยบายการฝึกอบรมและพัฒนาพนักงาน

ด้วยวิสัยทัศน์ที่ว่า “ เราเป็นโครงสร้างให้กับทุกจินตนาการ ”
บริษัทให้ความสำคัญกับการพัฒนาศักยภาพของคน TMT อย่างต่อเนื่อง
เพื่อเป็นโครงสร้างสำคัญที่ทำให้ทุกความคิดและทุกจินตนาการเป็นจริง
ร่วมเป็นส่วนหนึ่งของความสำเร็จในธุรกิจของลูกค้า
สร้างความแตกต่างและพัฒนาตลาดรวมทั้งการให้บริการที่เหนือกว่าคู่แข่งในอุตสาหกรรมเดียวกัน
พร้อมสร้างสรรค์คุณค่าให้กับคู่ค้าและทุกฝ่ายที่เกี่ยวข้องได้อย่างครอบคลุมรอบด้าน
โดยบริษัทได้กำหนดกลยุทธ์ไว้ดังนี้

  1. การเตรียมความพร้อมของพนักงานเพื่อเป็น “ โครงสร้าง ”

บริษัทตระหนักดีว่าพนักงานเป็นทรัพยากรบุคคลที่มีคุณค่ายิ่ง
จึงได้เตรียมความพร้อมตั้งแต่กระบวนการสรรหา
การดูแลรักษาและการพัฒนาอย่างเป็นระบบและต่อเนื่อง เพื่อเพิ่มพูนศักยภาพและสร้างขวัญกำลังใจ
ให้กับพนักงานอย่างทั่วถึง โดยมีแนวทางในการบริหารทัพยากรบุคคล ดังนี้

  1.1 พัฒนากระบวนการสรรหาและคัดเลือกพนักงาน
  โดยการนำเครื่องมือต่างๆในการสรรหามาใช้เพื่อให้ได้พนักงานที่มีความรู้ ความสามารถ
  เข้ามาร่วมงานกับบริษัท ตรงตามพฤติกรรมและคุณลักษณะของตำแหน่งงานนั้นๆ

  1.2 ส่งเสริมให้พนักงานมีความก้าวหน้าในสายอาชีพของตนเอง
  โดยกำหนดทิศทางการพัฒนาอย่างชัดเจน
  และดูแลติดตามให้พนักงานทุกระดับได้รับการพัฒนาตามทิศทางที่กำหนดไว้อย่างมีระบบและต่อเนื่อง

  1.3 ส่งเสริมให้พนักงานมีการทำงานร่วมกันเป็นทีม
  โดยการจัดกิจกรรมต่างๆเพื่อให้พนักงานได้ร่วมคิด ร่วมทำ
  เสมือนหนึ่งเป็นบุคคลในครอบครัวเดียวกัน มีสิ่งแวดล้อมที่น่าอยู่ ปลอดภัย
  เพื่อให้พนักงานมีความสุขในการทำงาน และพร้อมจะตอบสนองทุกความต้องการ

2. การสร้างค่านิยมเพื่อรองรับกับ “ ทุกจินตนาการ ”

จากความต้องการที่หลากหลายของอุตสาหกรรมต่างๆ
และลักษณะการใช้งานพิเศษที่แตกต่างกันไปในแต่ละลูกค้า
ทำให้พนักงานของบริษัทต้องมีความพร้อมที่จะรองรับและตอบสนองความต้องการดังกล่าวได้อย่างสร้างสรรค์และมีประสิทธิภาพ
ซึ่งคุณลักษณะดังกล่าวได้ถูกปลูกฝังผ่านค่านิยม 4 ประการ ได้แก่

  2.1 มุ่งมั่นสู่ความสำเร็จ

  2.2 กล้าท้าทาย สร้างสรรค์สิ่งใหม่

  2.3 เชื่อถือและวางใจได้

  2.4 พร้อมตอบสนองทุกความต้องการ

บริษัทได้มีการจัดเตรียมความรู้แบบมืออาชีพ พร้อมใจบริการแบบดีเยี่ยม
ให้พนักงานทุกคนได้รับการพัฒนาโดยการจัดทำแผนที่หรือเส้นทางเพื่อการพัฒนาและฝึกอบรม
ให้สอดคล้องกับภารกิจหลัก ตรงตามค่านิยม และพฤติกรรมที่คาดหวัง ขององค์กร

ข้อพิพาทด้านแรงงานในระยะเวลา 3 ปีที่ผ่านมา

-ไม่มี-